આવી જ શક્તિ અમેરિકાના પ્રમુખ ફ્રાંકલિન ડિલાનો રૂઝવેલ્ટે બતાવેલી. રૂઝવેલ્ટ પ્રમુખ બન્યા ત્યારે ઘંટડી વગાડે તો હાજર થનારું પણ કોઈ નહોતું અને આવા સંજોગોમાં તેણે આખી પ્રજાને બેઠી કરવાની હતી. આર્થિક સુધારાઓ કરવાના હતા. સમય નહોતો. બધું જ તાબડતોબ કરવું પડે તેવું હતું અને કાંઈક પરિણામ તરત આવે એવું કશુંક કરવું પડે તેવું હતું. દૃઢ મનોબળ અને નીડર પરાક્રમ વડે રૂઝવેલ્ટે પણ પોતાના દેશને બહાર કાઢ્યો. વ્યક્તિગત આપત્તિમાં હોવા છતાં રાષ્ટ્રીય આપત્તિનો પણ મુકાબલો સફળપણે કરનારાં આ બે ચરિત્રો કહેવાય, પણ કેટલાંક એવાં ચરિત્રો છે જેમાં આવા કોઈ જાહેર હોદ્દા કે ફરજ સંભાળવાની વાત નથી પણ એમણે પોતાના અંગત દુર્ભાગ્ય પર વિજય મેળવીને કોઈ ને કોઈ વિશેષ જ્ઞાનની શાખામાં બેનમૂન પ્રદાન કર્યું હોય. ગેલીલિયો, ન્યૂટન, ડાર્વિન જેવા વૈજ્ઞાનિકો, હોમર, મિલ્ટન, દાંતે જેવા કવિઓ, વિંસંટ વાન ગોગ, પોલ ગોગાં જેવા ચિત્રકારો-ખગોળશાસ્ત્રીઓ, સંશોધકો, પર્વતારોહકો અને ઉદ્યોગ સાહસિકોની એક મોટી યાદી તૈયાર કરવી પડે ! પોતાની જિન્દગીને જોખમમાં મૂકીને આરોગ્યના ક્ષેત્રે કીમતી સંશોધનો કરનારા તબીબોની કથા તો વળી અનોખી જ છે ! આ તબીબોને અંગત જીવનની આકરામાં આકરી ભીંસની વચ્ચે આ બધું કરવાનું હતું. રેડિયો-એક્ટિવિટીના શોધક ક્યૂરી દંપતિની ગરીબીની કથા જાણીતી છે. મેરી ક્યૂરીએ રેડિયમ શોધ્યું અને તેને કારણે જ લોહીના કેંસરથી મૃત્યુ પામી. પતિ પિયરે પણ એવાં જ જોખમો ઉઠાવ્યાં હતાં.